દિલ્હીના મુખ્યમંત્રી અરવિંદ કેજરીવાલ તો સોમનાથ મહાદેવ મંદિરે માથું નમાવીને દિલ્હી જતાં રહ્યા, પરંતુ ભાજપના નેતાઓ તેમની ગુજરાત એન્ટ્રીથી માથું ખંજવાળતા થઇ ગયા છે. ભાજપના પ્રદેશપ્રમુખ વિજય રૂપાણી અને સરકારના પ્રવક્તા નીતિન પટેલે સ્પષ્ટ હુંકાર કર્યો કે કેજરીવાલના આગમનથી ભાજપ કે સરકારને કોઇ ફરક પડતો નથી. વાસ્તવિકતા એ છે કે કેજરીવાલના આગમનથી માંડીને દિલ્હી પરત ફર્યા સુધીમાં કોણકોણ તેમને મળ્યું તેની યાદી આઇબીએ મુખ્યમંત્રી સુધી મોકલવાનો આદેશ કર્યો. ભાજપ કોંગ્રેસથી વધુ કેજરીવાલની સ્ટાઇલથી ગભરાઈ રહ્યું છે.